АҞӘА, жьҭаара 18 - Sputnik, Сариа Кәарцхьиаԥҳа. Акультура-спорттә фестиваль "Абаза" мҩаԥысуеит Аҟәа жьҭаара 16 - 18 рзы ҳәа аҭыԥ аҟынтәи иаалыцҳауеит Sputnik акорреспондент.
Афестиваль аатит Аԥснытәи аҳәынҭқарратә музеи Ельбурган амузеии реиццәыргақәҵала.
Афестиваль ахь ихатәы експозициа ааигеит аколлекционер Муҳамед Туков.
"Сара схатәы коллекциаҿы 800 експонат сымоуп, аха урҭ зегьы арахь исзаамгеит. Иахьа ицәыргақәҵоуп амилаҭ цәамаҭәа, афотосахьақәа", - еиҭеиҳәоит Туков.
Аԥсуа драматә театр аҿаԥхьа еизаз аҳҭнықалақь ауааԥсыреи асасцәеи ирыдгалан абаза чысхә.